Sumar konur hafa , að því er virðist , innbyggða tilfinningu fyrir stíl . Engu skiptir á hvaða aldri þær eru , hvernig í laginu eða hvaðan þær koma , það er eins og þessar konur séu alltaf með puttann á púlsinum hvað varðar nýjustu trendin og þær eru alltaf smart . En þegar betur er að gáð kaupa þær ekki föt oftar en aðrar konur og eru sannarlega ekki þrælar tískunnar hverju sinni , þvert á móti samanstendur fataskápurinn oft af fáum en vel völdum flíkum . Þær láta nefnilega tískuna ekki segja sér fyrir verkum heldur nýta sér það sem höfðar til þeirra hverju sinni og bæta því við hefðbundinn fatnað sinn . Að finna sinn eigin tímalausa stíl getur verið flókið en það getur líka verið einfalt . Nokkur vel valin ráð er gott að hafa í huga og hver veit nema fljótlega verði maður í hópi þeirra sem alltaf eru „ chic “ . Veltu vandlega fyrir þér hvaða snið og form höfða til þín og veldu þér ævinlega fatnað eftir því fyrst og fremst . Sumum konum hentar mjög vel að vera í aðsniðnu meðan aðrar kjósa fremur víðari föt . Klassísk snið höfða til margra en frumlegheit eru eitthvað sem heillar aðrar . Finndu þína leið hvað þetta varðar og veldu þínar stærstu flíkur eftir henni . Lag eftir lag Það er alltaf gott að eiga nokkrar einfaldar og þægilegar flíkur sem ganga við allt . Ofan á þær má byggja endalausar útgáfur af heildarútliti . Hvítur bómullarbolur , gallabuxur , v-hálsmálspeysa , hvít skyrta , beint pils , þægilegar svartar buxur og auðvitað litli svarti kjólinn eru í þessum flokki . Hefðbundnar og klassískar flíkur sem síðan má gerbreyta með belti , jakka , gollu , hálsklút , skartgripum og töff skóm . Byrjaðu á einni slíkri flík og bættu svo við lag eftir lag . Kaupið minna , notið meira Með því að kaupa færri flíkur er manneskjan neydd til að vanda valið og velja betri efni og snið sem ganga lengur . Þá þarf einnig nota hugarflugið til að gerbreyta flíkinni til að fá síður leiða á að klæðast henni . Þetta er ein öflugasta leið hvers einstaklings til að leggja sitt af mörkum til að vinna gegn loftslagsbreytingum , auka sjálfbærni og varðveita náttúruauðlindir . Vertu þú sjálf Lykillinn að stíl er alltaf sá að vera maður sjálfur , setja sinn persónulega svip á verkið hvað sem það er . Hafðu þetta í huga þegar þú velur föt og láttu aldrei neinn segja þér hvað þér á að finnast fallegt og hvað ekki .